Jukka Kekkonen

Jukka Tapani Kekkonen (s. 12. lokakuuta 1953 Helsinki) on suomalainen oikeushistorian ja roomalaisen oikeuden emeritusprofessori Helsingin yliopistossa. Hän aloitti professuurissa vuonna 1995 ja jäi eläkkeelle marraskuussa 2021.
Elämä ja ura.
Jukka Kekkonen valmistui ylioppilaaksi Helsingin Suomalaisesta Yhteiskoulusta (SYK) vuonna 1972. Hän on tullut Helsingin yliopistoon vuonna 1972, valmistunut oikeustieteen kandidaatiksi 1975, oikeustieteen lisensiaatiksi 1978 ja oikeustieteen tohtoriksi 1987. Varatuomarin arvonimen Kekkonen sai vuonna 1980. Kekkonen oli professori Heikki Ylikankaan oppilas. Lapin yliopiston yleisen oikeustieteen ja oikeushistorian professoriksi hänet nimitettiin vuonna 1990. Lukuvuoden 1993–1994 hän oli Madridin Complutense-yliopistossa vierailevana professorina. Helsingin yliopiston oikeushistorian ja roomalaisen oikeuden professoriksi hänet nimitettiin vuonna 1995. Vuosina 1998–2003 hän toimi rikos- ja prosessioikeuden sekä oikeuden yleistieteiden laitoksen johtajana ja 2004–2009 oikeustieteellisen tiedekunnan dekaanina. Vuonna 2010 hänet valittiin Helsingin yliopiston hallitukseen ja vuonna 2011 International Association of Law Schools -järjestön hallitukseen. Kekkonen oli 1994–2004 valtakunnanoikeuden jäsen. Vuonna 2007 hänet valittiin Suomalaisen tiedeakatemian jäseneksi ja vuonna 2015 tiedeakatemian oikeustieteen ryhmän johtajaksi. Vuosina 2010-2020 Kekkonen oli Tiedeakatemiain ihmisoikeuskomitean puheenjohtaja. Hänen aloitteestaan perustettiin vuonna 2021 Risto Pelkonen ihmisoikeuspalkinto.
Kekkosen tutkimukset ovat käsitelleet rikosoikeuden ja kontrollipolitiikan historiaa, taloudellisen sääntelyn historiaa sekä Suomen oikeuskulttuurin historiaa. Uusimmassa vahvasti tieteidenvälisessä tutkimuksessaan (2016) Kekkonen vertailee systemaattisesti poliittista väkivaltaa ja oikeudenkäyttöä Suomen ja Espanjan sisällissodissa. Tutkimusta on luonnehdittu "massiiviseksi", "monumentaaliseksi" ja uusia uria aukovaksi.
Kekkosen uusimmat teokset käsittelevät oikeuden ja politiikan teemoja vertailevasti ja monitieteisesti. Uusin teos Mureneeko oikeusvaltio (2025) on kokonaisvaltainen tilannekuva ja analyysi demokraattisen oikeusvaltion kriisistä USA:ssa, Euroopassa ja Suomessa. 
Jukka Kekkosen vanhemmat ovat rauhanaktivistit Helena Kekkonen ja Risto Kekkonen. Hänen isoisänsä oli Suomen Kristillisen Työväen Liiton kansanedustaja Juho V. Kekkonen.
Politiikka.
Yhteiskunnallisissa kirjoituksissaan ja julkisissa esiintymisissään tarkastellut erityisesti oikeusvaltion ja kansanvallan tilaa. Dekaanikaudellaan hän vastusti vuonna 2010 voimaan tullutta yliopistouudistusta, joka romutti kohtuullisen hyvin toimineen kolmikantademokratian ja johti vallan keskittämiseen. Myöhemmin Kekkonen on erityisesti moittinut "joustaviksi" muuttuneita professorien rekrytointeja, jotka ovat vähentäneet tieteellisen meriittinen painoarvoa nimityksissä. Kekkonen on myös lukuissa kirjoituksissaan kritisoinut yleisemmin Suomen koulutuspolitiikka 2000-luvulla suureksi epäonnistumisen sarjaksi.
Toukokuussa 2016 Kekkonen arvosteli yliopistopolitiikkaa, jossa keskitetään yksiköitä. ”Vallalla on sokea usko keskittämisen siunauksellisuuteen”. Oikeushistorian ja roomalaisen oikeuden professori Jukka Kekkonen pitää tämänhetkistä yliopistopolitiikkaa järkyttävänä. Kekkonen puolustaa voimakkaasti Savonlinnan OKL:n kaltaisia pieniä yksiköitä.
Paavo Lipposen muistelmien mukaan Kekkosta pidetään yhtenä Suomen johtavista julkisista intellektuelleista. Vuoden 2019 eduskuntavaaleissa hän asettui kansanedustajaehdokkaaksi SDP:n listalta ja sai vaaleissa 2 193 ääntä, muttei tullut valituksi. Vuoden 2023 eduskuntavaaleissa hän sai 2 233 ääntä, muttei tullut valituksi.